**8. téma**

Skôr akoby sme meditovali nad týmto blahoslavenstvom, je veľmi dôležité uvedomiť si, že slovo **spravodlivosť** má **právnický** a **biblický význam**.

Právnický význam spravodlivosti, zadefinovaný v rímskom prostredí už v 3. storočí znie takto: *Spravodlivosť je pevná a stála vôľa dať každému to, čo mu právom patrí*. Takto jestvuje spravodlivosť, že keď si kúpim niečo, tak zaplatím danú cenu, keď spôsobím škodu, primerane ju nahradím, keď štát ukladá občanom dane, musí bremená rozdeliť rovnomerne a odstupňovať výšku dane podľa schopnosti každého občana a pod. Nad tým, či spravodlivosť bola zachovaná, bdie človek - sudca.

Biblický pojem spravodlivosti obsahuje v sebe aj koncept právnej spravodlivosti, je však širší, lebo centrom tejto spravodlivosti nie sú len vzťahy medzi ľuďmi, ale aj vzťah k Bohu. Spravodlivosť podľa Biblie je **žiť v súlade s Božou vôľou**, čiže „**byť Božím priateľom**“. Takto boli spravodliví Zachariáš a Alžbeta, sv. Jozef. Podobne aj slovo „ospravedlnenie“ (lepšie by malo byť *ospravodlivenie*, ktoré sa už dosť používa) neznamená len byť zbavený viny, ospravedlniť sa za niečo, ale má to význam aktívny: **ospravodlivený človek je povolaný stávať sa spravodlivým človekom**, čiže Božím priateľom. ([R. Venditti](http://www.uciimtorino.it/bibbia_concetto_giuridico.htm))

*Spravodlivosť*, po ktorej majú byť Pánovi učeníci hladní a smädní, a pre ktorú môžu byť aj prenasledovaní, má svoj základ v Božej vôli. Čo Boh chce, čo je jeho vôľa? Niekoľko veršov, ktoré nám môžu pomôcť:

## Božie slovo

*• A nepripodobňujte sa tomuto svetu, ale premeňte sa obnovením zmýšľania, aby ste vedeli rozoznať, čo je* ***Božia vôľa****, čo je dobré, čo mu je príjemné, čo je dokonalé. (Rim 12,2)*

*• Lebo toto je* ***Božia vôľa****: vaše posvätenie (1Sol 4,3)*

*• Usmerňujte neporiadnych, posmeľujte malomyseľných, ujímajte sa slabých, voči všetkým buďte trpezliví. Hľaďte, aby sa nikto nikomu neodplácal zlým za zlé, ale vždy sa usilujte o dobro medzi sebou i voči všetkým. Ustavične sa radujte. Neprestajne sa modlite. Za všetko vzdávajte vďaky, lebo to je* ***Božia vôľa*** *v Kristovi Ježišovi. Ducha neuhášajte,  proroctvami nepohŕdajte, ale všetko skúmajte; dobrého sa držte! Chráňte sa zla v akejkoľvek podobe! A sám Boh pokoja nech vás celých posvätí (1 Sol 5,14-23)*

Božiu vôľu je potrebné hľadať uprostred sveta, v ktorom žijeme. Božou vôľou je, aby sme žili sväto uprostred sveta, plní vďačnosti, lebo sme vykúpení v Ježišovi Kristovi.

**Slovo Cirkvi**

***(Mons. Francesco Lambiasi, list z roku 2010)***

Boh chce naše posvätenie, aby sme boli svätí. Svätosť je dokonalosťou lásky: znamená to *robiť všetko v mene Pána Ježiša, vzdávajúc skrze neho vďaky Bohu Otcovi*. Potom aj naše všedné každodenné úkony, ako je jedenie a pitie, aj naša šedá všednosť môže nadobudnúť farby evanjelia a aj ten najobyčajnejší život sa stáva mimoriadne žiarivým a krásnym.

Hlad a smäd to je hľadanie pravdivých a hlbokých odpovedí na otázky, ktoré v sebe nosíme. Tento smäd po pravde a kráse nemôže byť uspokojený priemernosťou kresťanského života, ani niekoľkými kúskami dobroty. Už som vám povedal: **najvážnejším problémom dneška nie je ani tak skutočnosť, že nás kresťanov je málo, ale to, že sme málo kresťanmi.** Je to otázka kvality, nie kvantity. A kvalita nie je daná organizáciou a činnosťami, ale láskou. Duše zamilované do Pána, chudobné a pokorné, tiché a milosrdné, jasné a silné, smädné po svätosti: tieto duše vedia iných obrátiť a utíšiť ich smäd. Na druhej strane, kresťania, ktorí sú hladní po tom, aby boli videní inými, vždy nepokojní, stále sa niekam ponáhľajú, obchodníci, organizátori a žijúci zo slávy a sily svojich schopností, spokojní vo svojich privilégiách, to sú osoby, ktoré hasia plamene Ducha a odháňajú tých, ktorí hľadajú Boha.

Dnes má naša stará Európa dramatickú potrebu znovuobjaviť svoju dušu a táto obnova bude možná len prostredníctvom novej evanjelizácie. Sú potrební kresťania schopní úprimného, odvážneho, ale aj pokorného ohlasovania. Zjavená pravda nie je chválou, ale darom a zodpovednosťou. Musíme ju ponúknuť otvorene, bez zmäkčovania, ale aj s pokorou, bez inkvizičných postojov a bez túžby vrhať na niekoho oheň z neba. Nesmieme zabúdať, že dôveryhodnými a príťažlivými svedkami evanjelia sú tí kresťania, ktorí namiesto toho, aby o ňom rozprávali, nútia iných čítať ho vo svojom vlastnom živote.

## Naša situácia

1. Sú naše spoločenstvá plné hľadania spravodlivosti Božieho kráľovstva, čiže hľadania Božej vôle? Alebo viac rozprávame o svojich problémoch a zraneniach?
2. Ako ľahko vieme v oblasti apoštolátu alebo života spoločenstva skĺznuť do právnej spravodlivosti. Keď uprednostníme miery a porovnávania a chlad vyžadovania, namiesto lásky, pozvania a trpezlivosti.
3. Nie je dôležité, čo všetko dokážeme a ako to bude perfektné, ale s akou láskou to robíme a ako sme to odovzdali Bohu.
4. Máme ten správny hlad a smäd? Usilujeme sa o aktivity očistené od prímesí nášho egoizmu?

*• Toto sme spoznali a hlbšie si uvedomili  .................................................................................*

*• Toto by sme mohli zmeniť v našej životnej praxi*...................................................................